สทนช.ปรับแผนการบริหารจัดการน้ำ เขื่อนขนาดใหญ่-ขนาดกลาง และเฝ้าระวังอ่างเก็บน้ำเก็บกักน้อย ให้มีปริมาณน้ำเพียงพอไว้ใช้ในฤดูแล้ง
ศูนย์เฉพาะกิจชั่วคราวในภาวะวิกฤติ สทนช. เฝ้าระวังฝนเพิ่มขึ้นกับมีฝนตกหนักบางแห่งบริเวณตอนบนของประเทศช่วงปลายเดือนนี้





นายสำเริง  แสงภู่วงค์ รองเลขาธิการสำนักงานทรัพยากรน้ำแห่งชาติ (สทนช.) ในฐานะผู้อำนวยการศูนย์เฉพาะกิจชั่วคราวในภาวะวิกฤติ กล่าวว่า วันนี้ต่อเนื่องถึงพรุ่งนี้ (27 ก.ย.61) บริเวณประเทศไทยจะมีฝนตกน้อย โดยไม่มีพื้นที่เสี่ยงภัยฝนตกหนัก ซึ่ง 24 ชั่วโมงที่ผ่านมามีฝนตกปานกลางถึงหนักในภาคเหนือ  ภาคตะวันออก ภาคตะวันตก และภาคใต้ ส่วนภาคกลางและภาคตะวันออกเฉียงเหนือมีฝนเล็กน้อยถึงปานกลาง สำหรับช่วงวันที่ 28 กันยายน – 1 ตุลาคม ประเทศไทยตอนบนมีปริมาณฝนเพิ่มขึ้นกับมีฝนตกหนักบางแห่งบริเวณภาคเหนือ และภาคตะวันออกเฉียงเหนือ ทั้งนี้ สทนช. มีความเป็นห่วงอ่างเก็บน้ำที่ยังมีปริมาณน้ำเก็บกักน้อยอาจจะกระทบต่อการใช้น้ำของประชาชนหลังสิ้นสุดฤดูฝนนี้ได้ โดยเฉพาะอ่างเฝ้าติดตามที่มีปริมาณน้อยกว่าร้อยละ 30 ของความจุ ปัจจุบันหน่วยงานที่เกี่ยวข้องได้เร่งปรับแผนการบริหารจัดการน้ำทั้งในเขื่อนขนาดใหญ่และขนาดกลางให้มีปริมาณน้ำเพียงพอไว้ใช้ในฤดูแล้ง พร้อมทั้ง ประสานกรมฝนหลวงและการบินเกษตรขึ้นปฏิบัติการฝนหลวงอย่างต่อเนื่อง และแจ้งหน่วยงานที่เกี่ยวข้องในพื้นที่ที่มีปริมาณน้ำต้นทุนน้อย เพื่อให้ประชาชนรับทราบสถานถานการณ์ล่วงหน้าด้วย





รองเลขาธิการสำนักงานทรัพยากรน้ำแห่งชาติ (สทนช.) กล่าวย้ำว่า จากการติดตามสถานการณ์น้ำปัจจุบัน พบอ่างเก็บน้ำขนาดใหญ่ มีปริมาตรน้ำในอ่างเก็บน้ำ 55,736 ล้านลูกบาศก์เมตร หรือร้อยละ 79 // อ่างเก็บน้ำขนาดกลาง มีปริมาณน้ำในอ่างเก็บน้ำ 3,397 ล้านลูกบาศก์เมตร หรือร้อยละ 66 สามารถรับน้ำได้อีก 16,938 ล้านลูกบาศก์เมตร โดยยังมีอ่างเก็บน้ำที่มีปริมาณน้อยกว่าร้อยละ 60 แบ่งเป็น ขนาดใหญ่ 10 แห่ง และขนาดกลาง 126 แห่ง